2 Bakorinthe 9 | Beibele Inthaneteng | Phetolelo ya Lefase le Lefsa
2 Bakorinthe 9:1-15
9 Bjale mabapi le bodiredi+ bja bakgethwa, ga go nyakege gore ke le ngwalele ka bjona,
2 gobane ke tseba go ikemišetša ga lena moo ke ikgantšhago ka gona go ba Matsedonia, gore ke ngwaga bjale Baakaya ba itokišitše+ gomme phišego ya lena e tutueditše bontši bja bona.
3 Eupša ke romela bana bešo, gore go ikgantšha ga rena ka lena e se be ga lefeela tabeng ye, eupša gore le itokišetše e le ka kgonthe,+ go etša ge ke itše le tla dira bjalo.
4 Go sego bjalo, ge e ba ba Matsedonia ba ka tla le nna gomme ba le hwetša le se la itokišetša, gona rena—re sa bolele ka lena—re tla lešwa dihlong ke kholofelo ye re nago le yona ka lena.
5 Ka gona ke bone go nyakega gore ke kgothaletše bana bešo go tla go lena e sa le pele le go lokiša e sa le pele mpho ya lena yeo e holofeditšwego nakong e fetilego,+ e le gore ka go re’alo e lokele go ba mpho ya go newa ka go rata, e sego e le selo se se tšerwego ka kgapeletšo.+
6 Eupša ge e le ka se, yo a bjalago go se nene+ le go buna o tla buna go se nene; gomme yo a bjalago ka bontši+ le go buna o tla buna ka bontši.
7 Anke yo mongwe le yo mongwe a dire feela kamoo a phethilego ka gona pelong ya gagwe, e sego ka go kgokgona+ goba ka go gapeletšwa, gobane Modimo o rata monei yo a neago ka go hlalala.+
8 Godimo ga moo, Modimo o kgona go dira gore botho bja gagwe bjo bogolo bo le atele, gore ka mehla le kgotsofale ka botlalo go se sengwe le se sengwe, le na le mo gontši mo go nyakegago bakeng sa go dira modiro o mongwe le o mongwe o mobotse.+
9 (Go etša ge go ngwadilwe gwa thwe: “O abile dilo ka bontši, o file badiidi, toko ya gagwe e tšwela pele go ya go ile.”+
10 Bjale yo a abelago mobjadi peu ka boati le senkgwa sa go ja+ o tla le abela le go le atišetša peu gore le bjale gomme o tla oketša dienywa tša toko ya lena.)+
11 Dilong tšohle le a šegofatšwa e le gore le ka fa kudu ka ditsela tšohle, e lego seo se dirago gore re leboge Modimo;+
12 gobane bodiredi bja tirelo ye ya go hlankela bohle ga se feela go aba ka boati dinyakwa tša bakgethwa,+ eupša gape ke go huma ka dipontšho tše dintši tša go leboga Modimo.
13 Ka bohlatse bjo bodiredi bjo bo bo neago, ba tagafatša Modimo ka baka la gore le a ikokobetša ge le bolela phatlalatša ditaba tše dibotse mabapi le Kriste,+ le ka gobane le fa kudu moneelong wa lena go bona le go bohle;+
14 ba le lopela go Modimo e bile ba bolela gore ba a le rata ka baka la botho bjo bogolo bja Modimo+ bjo bo fetišišago go lena.
15 A go lebogwe Modimo bakeng sa mpho ya gagwe e sa lefelelwego le e sa hlalosegego.+
2 Bakorinthe 9
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D47%26Chapter%3D9%26wtlocale%3DSE%26srcid=share⊂ject=Bala Beibele Inthaneteng